
 
   [image: cover]
 


KARIN BAINE

Kjærlighetens firkløver

Denne oversettelsen er redigert av: Mona Berge


Karin Baine

Karin Baine bor i Nord-Irland med mann, to sønner og sin overveldende samling notatbøker. Både moren og bestemoren hadde stappfulle bokhyller, og det var opphavet til hennes store kjærlighet til det å lese og drømmen om å bli forfatter. Nå kan hun stolt si at hun har en ordentlig jobb! Du kan følge Karin på Twitter – @karinbaine 1, eller på hjemmesiden: karinbaine.com.

 


Til meg selv fordi jeg ikke gir meg selv nok anerkjennelse!


1

Et hav av grønt bredte seg ut foran Mae Watters. Det var masse mennesker som var kledd for St. Patrick’s Day. De farget ikke elven Liffey i Dublin grønn spesielt for anledningen, slik de gjorde hjemme i Boston, men det minnet henne likevel om hver 17. mars hun hadde tilbrakt sammen med moren sin i paraden der. Og da hun ble gammel nok, hadde de gått på irsk pub for å feire dagen.

Et år uten henne hadde vært vanskelig. Ikke minst fordi Mae ikke hadde hatt noen å snakke med da forholdet hennes på ydmykende vis hadde tatt slutt. Hun var blitt forlatt ved alteret for åtte måneder siden, og det å bli etterlatt alene i Irland for å plukke opp restene av hjertet sitt, hadde fått henne til å føle seg mer alene enn noensinne.

Hun hadde ikke noe familie igjen i Amerika å reise tilbake til – i hvert fall ingen som ville vedkjenne seg henne. Faren, som hadde forlatt henne da hun var liten, kunne ha stiftet en ny familie og gitt henne halvbrødre og halvsøstre, men det ville hun aldri få vite, for han hadde forsvunnet helt ut av livet hennes.

«Unnskyld oss.» En familie utkledd som nisser presset seg forbi henne på gangstien, ivrige etter å komme seg til det beste utsiktspunktet for paraden. Hun misunte det unge paret som dyttet den doble barnevognen med en baby og et lite barn. Ikke fordi hun ønsket seg barn, eller en mann nå, men på grunn av den familieenheten det representerte – noe hun aldri ville få. Hun hadde mistet for mye, for mange av sine kjære, til at hun kunne åpne seg for noen igjen og ha en sjanse til å stifte sin egen familie.

Kanskje hun ikke burde ha kommet hit i dag. Musikken runget langs hele gaten, og folk sang, klappet og viftet med irske flagg. Alt hun hadde lyst til å gjøre, var å gråte. Men det var en sjelden fridag før hun begynte i den nye jobben, det var morens hjemby, og hun hadde trodd at hun ville føle seg nærmere henne her. Problemet var at hun hadde gjort det, helt til hun husket at sykdommens grusomhet hadde skilt dem fra hverandre for alltid. Det var en grusom ironi å spesialisere seg i medisin når man ikke kunne redde sin egen mor.

«Joho!»

Hun ble brakt ut av balanse av en mann som bar en liten jente på skuldrene. De trengte seg inn ved siden av henne og danset til musikken. Vanligvis ville sunn fornuft ha hindret henne i å konfrontere en tatovert mann med knallgrønt hår, men i dag var følelsene hennes helt ute av kontroll.

«Se deg for!» Hun gned seg på albuen.

«Unnskyld!» Han smilte, og de tindrende blå øynene og det hvite smilet var ikke det minste skremmende.

Kanskje det var derfor hun ikke sluttet å snakke. «Jeg sto og passet mine egne saker helt til du uforskammet trengte deg forbi meg.»

«Beklager det. Jenta mi ville se bedre», sa han uten et snev av ekte anger.

«Du burde klype henne, pappa.»

«Unnskyld meg?»

«Det er en tradisjon. I dag skal man ha på seg grønt for å være usynlig for nissene, ellers får du et klyp.»

Til tross for mannens forklaring på hvorfor datteren var så ivrig etter at han skulle klype henne, lot Mae seg ikke imponere av oppførselen hans.

«Kanskje det ville være bedre om du lærte henne noe om manerer …»

«Vel, det er den tiden på året, ikke sant? Når alle dere single amerikanere kommer hit og tror dere skal få en irsk ektemann.»

«Hvordan våger du?» utbrøt hun. «Jeg bor her.»

De frekke kommentarene hans fikk henne til å gå utenom sin vanlige høflighet i møte med hissige menn, noe som var vanlig i hennes bransje, der hun hadde lært seg å smile og gå videre i stedet for å reagere.

Men i dag slukte hun agnet. Sannsynligvis fordi hun endelig hadde nådd grensen for hva hun kunne tåle i dette våte, elendige landet. Hun hadde fulgt hjertet sitt hit, i håp om å leve lykkelig i alle sine dager med sin sjarmerende irske forlovede i kystbyen Bray.

Hun fortjente plassen sin her, spesielt når hun hadde jobbet for å hjelpe innbyggerne i dette landet hver eneste dag, til tross for kjærlighetssorgen. Hun hadde selvfølgelig flyttet ut av huset hun hadde delt med Diarmuid, men å se ham på sykehuset hadde vært en altfor smertefull påminnelse om hva han hadde gjort mot henne. Forhåpentligvis ville flyttingen til byen hjelpe henne å komme over det.

Mannen snudde seg for å se på henne. «Hmm. Da tipper jeg at du kom tilbake for å finne dine irske røtter.»

Mae ble varm i kinnene. «Moren min kom fra Dublin.»

«Selvsagt gjorde hun det.»

Mae hadde begynt å venne seg til den tørre irske humoren, den milde ertingen som kom med et dytt i ribbeina og et glimt i øyet. Men det var noe ved denne bedrevitende fremmede som virkelig gikk henne på nervene i dag, og som ga henne lyst til å skrike.

Hun hatet det faktum at livet hennes hadde kokt ned til en stereotypisk amerikaner i Irland. Det sa ingenting om den hjertesorgen og de tapene hun hadde gått gjennom for å komme hit. Hvis hun var så nærtagende på grunn av noen ertende kommentarer nå, var det nok best at hun dro hjem, før folkemengden virkelig begynte å feire dagen og gjorde henne enda mer til en outsider.

Det gikk opp for henne at hun ikke var forpliktet til å være høflig mot denne mannen eller stå i nærheten av ham. Å krangle med ham ville ikke føre til noe annet enn å gjøre henne opprørt. Og hvis smilet hans ble enda bredere, ville hun bli fristet til å slå det bort.

I et forsøk på å unngå en mulig voldsanklage, eller et følelsesmessig sammenbrudd foran verdens mest irriterende mann, snudde hun seg bare og gikk sin vei.

*

«Vent. Jeg er lei for det.» Liam hadde sett et glimt av smerte i den rødhårede kvinnens jadegrønne øyne før hun snudde seg bort.

Han mente ikke å gjøre henne opprørt. Den store kjeften hans fikk ham alltid i trøbbel. I dag skulle være en morsom dag for alle involverte, og han ville ikke være ansvarlig for å ødelegge noens dag. Noen ganger passet ikke humoren hans så godt på amerikanske gjester, og selv i en alder av trettito fikk han kjeft av moren hvis han fornærmet noen av pubgjestene hennes. I dag burde så mange turister som mulig ønskes velkommen.

Selv om han først og fremst var lege på akuttmottaket på Dublin City Hospital, ble han ofte hentet inn for å hjelpe til i travle perioder på puben. Han og datteren Shannon tilbrakte mye tid der. Ikke fordi han drakk, men fordi foreldrene hans bodde i leiligheten over puben, og passet datteren når han var på jobb.

Etter at Clodagh, som han hadde vært sammen med i ni år, hadde forlatt ham – til fordel for hans beste venn – hadde han vært avhengig av hjelp til skolekjøring og av og til på kveldstid når han jobbet. Vakter på legevakten var ikke forenlig med livet som enslig far. Det var ikke det lykkelige familielivet han hadde planlagt, eller det livet han nå ønsket seg, og han var tynget av dårlig samvittighet for at han hadde sviktet datteren sin, i tillegg til at han hadde krevd for mye av foreldrene sine i nesten et år. Det siste han trengte å ha på samvittigheten, var å vite at han hadde gjort noen andre unødvendig opprørt.

Liam så på det røde håret som bølget gjennom folkemengden, et fyrtårn i det grønne tidevannet som gjorde henne lett gjenkjennelig.

«Pappa! Jeg kan ikke se paraden», klaget Shannon mens han fulgte etter amerikaneren bort fra den gode plassen han hadde gjort seg så mye bry for å sikre seg.

«Jeg vet det, vennen. Jeg må bare snakke med damen igjen.»

«Den pene damen med det røde håret?» Shannon sparket hælene inn i brystet hans for å indikere at hun ville ned. Liam bøyde seg så langt ned han kunne, strakte seg opp og løftet henne ned på bakken. Hun forsvant før han rakk å spørre hva hun holdt på med.

«Shannon! Ikke løp!» ropte han, men til ingen nytte. Han måtte løpe etter den grønnkledde ballerinaen som forsvant inn i folkemengden. Hjertet hamret av frykt for å miste henne. Selv om hun kjente byen godt, var hun bare sju år gammel. Hun var alt han hadde. Til slutt fikk han øye på henne. Hun hadde funnet den rødhårete amerikaneren.

Shannon dro i beltet på kvinnens hvite kåpe. «Faren min vil snakke med deg. Jeg kan ikke se paraden før du har snakket med ham.»

Dessverre hadde avkommet hans arvet hans mangel på taktfullhet, og han krympet seg da kvinnen snudde seg mot ham. «Jeg er så lei for det. Både for at datteren min antastet deg, og for at jeg gjorde deg opprørt tidligere. Jeg spøkte bare om det med de irske røttene.» Han tok Shannons hånd og trakk henne diskré til seg.

Den rødhårede hevet et øyenbryn mot ham. «Nei, det gjorde du ikke. Tro det eller ei, men en stor andel av amerikanerne er faktisk av irsk opprinnelse. Moren min var en Dublin-jente. Jeg flyttet hit i fjor etter at hun døde. Så i fremtiden bør du tenke deg om før du dømmer folk.»

«Jeg beklager at jeg trodde jeg var morsom. Hvis du noen gang er på O’Conner’s i Westmoreland Street, skal jeg til og med spandere en halvliter for å si unnskyld.»

«O’Conner’s?»

«Foreldrene mine eier puben – og ølen er ganske rimelig der.»

«Jeg trodde du skulle spandere», sa hun kjapt.

«Bare den første runden. Du spanderer den neste.» Flørtet de? Han hadde vært ute av spillet så lenge at han ikke visste det. Uansett likte han å snakke med henne.

«Pappa! Pappa! Pappa! Der er Ray!»

Shannon dro ham i skjorten og pekte ut mot paraden. Ray, naboen deres, raget over alle de andre. Det var lett å gjøre når han gikk på stylter, var kledd som St. Patrick i smaragdgrønn kappe, hadde en mitra på hodet, bar en stav i hånden og jaget flere personer utkledd som slanger.

«En venn av deg?» spurte den amerikanske skjønnheten mens de betraktet ham.

«Ray Jackson. Min nærmeste nabo.» Til tross for de andres entusiasme klarte ikke Liam helt å få seg selv til å bli med på jubelen.

«Hva er det? Har han stjålet klærne dine?»

«Nei. Han har et alkoholproblem, og for meg ser det ut som om han har drukket allerede i dag.» Det var ingen god idé å være full når man gikk på stylter.

Ikke før hadde Liam tenkt tanken, så begynte Patrick å vakle og knuste en av de grønne trikotkledde slangene i prosessen.

«Kan du holde et øye med Shannon for meg?» Han hadde ikke tenkt å slippe datteren ut av syne, selv om han hadde overlatt henne til en fremmed som så troverdig ut, men å være lege var ikke en jobb som var ferdig klokken fem, eller som sluttet på en fridag.

«Men jeg …»

Med en pasient og en venn å ta seg av, ventet han ikke på å høre unnskyldningen.

«Hva er det du driver med, Raymondo?» spurte han og løp bort for å vurdere skadene. Musikken og latteren hadde opphørt nå, glade ansikter var preget av bekymring nå som St. Patrick lå i en haug midt i veien.

«Jeg tror jeg mistet balansen. Jeg begynner å bli for gammel til dette.» Ray stønnet gjennom sammenbitte tenner.

«Jeg må ta av deg styltene så jeg kan få sett ordentlig på beinet ditt.» Det høyre beinet så ut til å være i en merkelig vinkel. Liam begynte forsiktig å løsne styltene som var festet rundt føttene hans.

«Stopp! Ikke rør ham», lød en nå velkjent amerikansk stemme.

«Kan du holde deg unna, er du snill? Jeg tar meg av dette. Og hvor er datteren min?» Liam ble uvel. Han skulle aldri ha sluppet henne av syne.

«Hun er sammen med bestemoren sin. Vær så snill å gå til side, så jeg kan ta en titt.» Hun knelte ned ved siden av ham, uten tanke på at den hvite kåpen ville være dekket av grønt glitter og maling fra veien når hun reiste seg igjen.

Shannon hadde det i hvert fall bra, og han var glad for at moren tross alt hadde funnet tid til en pause – akkurat i tide til nok en gang å være barnevakt. Han kikket bort og ga henne tommelen opp da han fikk øye på henne i utkanten av folkemengden. Hun gestikulerte at hun skulle ta Shannon med seg tilbake til puben.

«Takk, men jeg tar meg av dette», insisterte han. «Jeg er lege.»

«Det er jeg også», sa hun.

«Bra for deg.» Han var overrasket over at en amerikansk lege hadde valgt å flytte til Irland for å jobbe.

«Du ser ikke ut som en lege.»

«Hva skjedde med å ikke være for dømmende? Det grønne håret er til ære for Shannon. Det er fridagen min.»

«Og tatoveringene?»

«Hør her, jeg er glad jeg har to leger som slåss om meg – men ikke ta det ille opp, Liam, men jeg foretrekker den rødhårede.»

«Det er upassende, Ray», formante Liam mens han rullet opp mannens buksebein og avdekket et stygt, åpent brudd. Siden Ray ikke vred seg i smerte, mistenkte han at alkoholen han hadde drukket, hadde bidratt til å døyve smerten.

«Jeg antar at dette vil gå raskere hvis vi jobber sammen. Mae Watters.» Hun rakte ut hånden til ham, og han trykket den raskt.

«Liam O’Conner. Først og fremst må vi ringe etter en ambulanse.» Han visste at det sannsynligvis var medisinsk personale til stede for å dekke paraden, men Ray måtte raskt til sykehus.

«Det har jeg gjort, og vi vet at han er ved bevissthet og kontaktbar, om enn en smule beruset.»

«Hei! Jeg trengte litt irsk mot», hikstet Ray, og stanken av sprit og gamle sigaretter fikk Liam og Mae til å trekke seg tilbake.

«Vi må stabilisere det beinet.» Det var nødvendig å immobilisere beinet for å forhindre ytterligere skader frem til han kom til sykehuset. Uten en steril bandasje for hånden brukte Liam den grønne silkestolaen fra Rays hals til å legge press på såret.

«Du kan bruke beltet mitt til å lage noe med styltene», foreslo Mae og løsnet beltet på kåpen.

«Bare si fra hvis det gjør vondt eller du begynner å føle deg kvalm, Ray. Ambulansepersonalet gir deg noe mot smertene når de kommer», beroliget Mae ham mens Liam arbeidet raskt med å binde beinet fast til den provisoriske skinnen over og under bruddet.

Liam lurte på nøyaktig hvor mye han hadde drukket denne morgenen. Han visste at han ikke ville være ærlig med ham om alkoholforbruket sitt – det var han aldri – selv om Liam hørte klirringen av flaskene som gikk i resirkuleringsbeholderen hver morgen. Det ville ikke være noen god idé å blande smertestillende med alkohol, og han skulle sørge for å fortelle ambulansepersonalet om naboens historie. I hvert fall det han visste om den, ut fra de mange fallene Ray hadde hatt siden partneren hans døde for et par år siden.

«Vi kommer til å ta en ny prat om drikkingen din, Ray.»

Ray avfeide bekymringene hans med et hånflir. De hadde begge hatt sine personlige problemer, men Ray hadde vært en tydelig advarsel til Liam om ikke å gi etter for selvmedlidenheten som også hadde rammet ham da Clodagh forlot ham for litt over et år siden. Han hadde ikke ønsket å bli enda et skall av en mann som knapt kunne fungere. Shannon trengte mer av ham enn noen gang. Hun var grunnen til at han sto opp hver morgen, og grunnen til at han ikke druknet sorgene i bunnen av et glass hver kveld. Han syntes synd på naboen, han så medlidenheten i Maes øyne, og han ville aldri at noen skulle se på ham på samme måte.

Selv om han hadde behov for å glemme at Clodagh hadde vært utro, avsluttet forholdet og forlatt familien, ville det være egoistisk å gjøre det. Mer egoistisk enn å late som om forholdet ikke hadde vært i trøbbel, for det ville ha betydd at han måtte innrømme at han hadde sviktet som partner og far. Et faktum som uansett var offentlig kjent, nå som de var separert.

I ettertid hadde det å stifte familie alltid vært hans idé om en idyll, ikke Clodaghs. De hadde bare vært sammen i noen måneder da hun ble gravid, før de i det hele tatt hadde snakket om hvorvidt de ønsket ekteskap og barn eller ikke. Senere viste det seg at hun, i motsetning til ham, ikke ønsket noen av delene. Mens han hadde vært overlykkelig over tanken på å bli forelder, hadde hun ikke vært like entusiastisk.

Clodagh var fortsatt i tjueårene, og hun hadde alltid gitt inntrykk av at hun mislikte å være bundet til ansvaret det innebar å ha barn. Liam hadde gjort sitt beste for å ta det meste av ansvaret, og han hadde tatt seg av det meste av barnepasset, slik at hun fortsatt kunne gå ut med vennene sine. Kanskje hadde han på et eller annet tidspunkt presset henne ut, og skapt et sterkt bånd til Shannon som mor og datter aldri helt hadde klart å speile. Liam var ikke i tvil om at hun elsket Shannon, men selv nå virket hun som en ettertanke ved siden av Clodaghs jobb og privatliv. Han skulle ønske han kunne glemme Clodagh og sviket hennes like lett.

Da sirenene lød, begynte folkemengden å dele seg slik at ambulansen kunne komme gjennom.

«Ja, ja, ja. Hvis du sier at du ikke har vært fristet til å fortape deg i en flaske siden Clodagh forlot deg, så er du en løgner», raste Ray.

Selv om Mae ikke kommenterte det, kunne Liam føle blikket hennes på seg. Han nektet å se opp og se den samme medlidenheten i øynene hennes for ham.

«Jeg har vært fristet, Ray, ja. Men det løser ingenting, gjør det vel? Det gjør bare ting verre.» Liam var lettet da ambulansen kom, slik at de kunne slutte å diskutere det mislykkede forholdet hans under hele byens årvåkne blikk. Til tross for at hun var den første kvinnen han hadde hatt lyst til å snakke med siden Clodagh dro, ville han nå være glad for å sette seg inn i ambulansen og forlate henne.

«Hvem blir med ham?»

«Det gjør jeg», sa både Liam og Mae i kor.

«Hvilket sykehus skal du ta ham med til?» spurte han, i håp om at geografien ville gi Mae en grunn til å trekke seg unna.

«Dublin City.»

«Det er der jeg jobber.» Han spilte ut trumfkortet sitt med brask og bram.

«Jeg også.»

Selv om hun så overrasket ut over sammentreffet, var det ingen tegn til at hun trakk seg. Snarere så hun selvtilfreds ut, overbevist om at hun hadde like stor rett til å følge pasienten som han hadde.

Hvis denne temperamentsfulle amerikaneren skulle bli hans nye kollega, ville arbeidet bli mye mer interessant.

